b"\n_START_ARTICLE_\nCop d'estat a Txecoslov\xc3\xa0quia de 1948\n_START_SECTION_\nAntecedents\n_START_PARAGRAPH_\nDe tots els pa\xc3\xafsos de l'Europa central que havien estat alliberats dels nazis i ocupats pels sovi\xc3\xa8tics, Txecoslov\xc3\xa0quia va ser l'\xc3\xbanic que tenia una clara tradici\xc3\xb3 democr\xc3\xa0tica i un partit comunista de moda. Aquest havia obtingut un 38% de vots en les eleccions de 1945, participant en el govern en coalici\xc3\xb3 amb altres partits dem\xc3\xb2crates._NEWLINE_El 1947, Txecoslov\xc3\xa0quia va acceptar el Pla Marshall, per\xc3\xb2 va ser obligada a renunciar-hi per la Uni\xc3\xb3 Sovi\xc3\xa8tica. Aix\xc3\xb2, unit a la possibilitat que l'auge del Partit Comunista es pogu\xc3\xa9s veure frenat en les eleccions de 1948, va precipitar un cop d'estat comunista.\n_START_SECTION_\nLa crisi\n_START_PARAGRAPH_\nLa crisi va comen\xc3\xa7ar el 21 de febrer de 1948 quan el ministre de l'Interior va triar a vuit nous comissaris a Praga, tots ells comunistes, posant de manifest el control que tenia la part comunista del govern de Txecoslov\xc3\xa0quia sobre les forces de seguretat de l'estat. Aix\xc3\xb2 va provocar protestes, seguides de la dimissi\xc3\xb3 dels ministres dem\xc3\xb2crates del govern. Els dimissionaris pensaven que amb la seva ren\xc3\xbancia conduirien a una crisi pol\xc3\xadtica que comportaria unes eleccions generals anticipades, que farien fracassar al partit comunista a causa de la seva ren\xc3\xbancia al Pla Marshall._NEWLINE_Aix\xc3\xb2 no obstant, els membres que havien dimitit van ser substitu\xc3\xafts per membres del Partit Comunista, i, amb el suport de Stalin, el l\xc3\xadder comunista txec Klement Gottwald va declarar, el 24 de febrer, una vaga general, amb la conseg\xc3\xbcent creaci\xc3\xb3 d'una s\xc3\xa8rie de Comit\xc3\xa8s d'Acci\xc3\xb3, amb el suport al seu torn per mil\xc3\xadcies obreres que van frenar qualsevol resist\xc3\xa8ncia per part de les forces democr\xc3\xa0tiques. Despr\xc3\xa9s d'aquesta depuraci\xc3\xb3, el Parlament va aprovar el nou govern, i Edvard Bene\xc5\xa1, afectat d'una emb\xc3\xb2lia cerebral, es va veure obligat a dimitir el 7 de juny de 1948, morint el mes de setembre del mateix any._NEWLINE_Conseq\xc3\xbcentment, els partits de dreta van ser coalitzats en un Front Nacional dominat pel Partit Comunista que, al seu torn, s'havia fusionat amb el partit socialdem\xc3\xb2crata. Efectivament, el 1948 es van succeir les eleccions, en qu\xc3\xa8 nom\xc3\xa9s es va poder votar a unes \xc3\xbaniques llistes sense oposici\xc3\xb3 permesa, donant tot el poder al Partit Comunista txec.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa import\xc3\xa0ncia del cop d'estat s'estenia molt m\xc3\xa9s enll\xc3\xa0 de les fronteres del pa\xc3\xads, en els inicis del que es coneixeria com a Guerra Freda. L'impacte provocat a Occident per l'esdeveniment va ajudar a estimular la r\xc3\xa0pida adopci\xc3\xb3 del Pla Marshall, la creaci\xc3\xb3 d'un estat a la Rep\xc3\xbablica Federal d'Alemanya, les mesures en\xc3\xa8rgiques per mantenir els comunistes fora del poder a Fran\xc3\xa7a i It\xc3\xa0lia i, sobretot, l'establiment d'acords de seguretat m\xc3\xbatua donant lloc a la creaci\xc3\xb3 de l'OTAN i el dibuix definitiu del tel\xc3\xb3 d'acer fins a la caiguda del comunisme el 1989."